  Виталий Пронин 21-тӥ июне «Ёлочка» лагерьысь 38 удмурт пиналъёс доразы бертозы. 10 нунал ӵоже соос шутэтскизы, дышетскизы, тазалыксэс кыдатӥзы «Тулкым» лагерьын.«Тулкымез» Удмурт егитъёслэн «Шунды» огазеяськонзы туэ нырысетӥзэ радъяз. Та лагере вуизы шаерысьтымы секыт югдуре шедем но куанер улӥсь семьяосысь 9 — 13 аресъем нылпиос. Пиналъёсын ужало мыло-кыдо егитъёс - «Шунды» огазеяськонлэн ёзчиосыз. Сменаен кивалтэ Эмма Андреева.Лагерьын нылпиос быгатонлыкъёссэс 3 ӧръёсъя волято: «Киуж» (дышетэ Эмма Андреева), «Театр» (дышетэ Анна Пислегина) но «Журналистика» (дышетэ Любовь Широбокова). Ваньмон дырзэс пайдаё но шулдыр ортчытыны юртто кураторъёс: соос радъяло тунсыко ӵошатсконъёс, спортъя шудонъёс, визь сынанъёс, возьмато удмурт киноос. Лагерь ӵоже нылпиос асьсэос дасязы «Минута славы», «Две звезды» концертъёс, пыриськизы фотокроссэ, тодон-валанзэс мертазы «Что? Где? Когда?» ужрадын.Куное нылпиос доры ӵемысь вуылэ «Шунды» огазеяськонлэн кивалтӥсез Ольга Тронина. Шутэтскисьёсыз со тодматӥз егит кырӟасен — Николай Анисимовен. Пиналъёс солэсь автографсэ басьтон понна кузь черодэ султӥзы.Со сяна, «Тулкыме» нимысьтыз мастер-классъёс нуыны ветлӥзы Дмитрий Корепанов (фин-угор эктонъёсъя), Алексей Бегешев (чебер вераськонъя), Жанна Пьянкова (актёрской мастерствоя) но мукетъёс.Игра ёросысь Зура гуртысь 5-тӥ классэз йылпумъям Лера Агафонова малпанзэ усьтӥз:- Мон та лагерь сярысь «Ювентус» клубын кылӥ (отын нылпиосты дышето вуриськыны, эктыны). Агае кӧня ке пол «Шундыкарын» шутэтскиз, солы отын туж яраз, соин «Шунды» огазеяськонлэн ужрадъёсаз мынам но пыриськеме потӥз. «Тулкыме» лыктэмелы шумпотӥсько: татын тунсыко ужрадъёс ортчо, кураторъёсмы но дышетӥсьёсмы ӟечесь.Ува ёросысь Жужгес гуртысь 7-тӥ классэз йылпумъям Ваня Кузнецов «Тулкыме» Вася Шутов эшеныз вуиз. Ваня верамъя, азьвыл со асьсэ школаязы радъяськись лагере гинэ ветлӥз, палэнэ потамез ӧй на вал. «Тулкымын» солы яра: ортчо пӧртэм пумо ужрадъёс, сюдо ческыт. Но валтӥсез — со отысь трос эшъёс шедьтӥз.Туспуктӥз Любовь Широбокова Теги: лагерь Нылпиос Шунды  